କେତେଜଣ ଅଯୋଗ୍ୟ ? ଲୁଚାଉଛନ୍ତି ସରକାର କାଳିଆ ଯାଞ୍ଚ ସମୟ ବଢ଼ିଲା ୨୭କୁ - ସତ୍ଯର ସ୍ବର ନିର୍ଭୟ\nକେତେଜଣ ଅଯୋଗ୍ୟ ? ଲୁଚାଉଛନ୍ତି ସରକାର କାଳିଆ ଯାଞ୍ଚ ସମୟ ବଢ଼ିଲା ୨୭କୁ\nଅଯୋଗ୍ୟ ହିତାଧିକାରୀ ଫାନ୍ଦରେ ପଡ଼ି ସାରିଛନ୍ତି ନବୀନ ସରକାର । କିନ୍ତୁ କାଳିଆ ଯୋଜନାରେ ଦୁଇ କିସ୍ତିର ଅର୍ଥ ପାଇଯାଇଥିବା ୫୧ଲକ୍ଷ ହିତାଧିକାରୀଙ୍କ ଭିତରୁ ଏପର୍ଯ୍ୟନ୍ତ କେତେ ଜଣ ଅଯୋଗ୍ୟ ଚିହ୍ନଟ ହେଲେଣି, ସେସମ୍ପର୍କରେ ସରକାର ମୁହଁ ଖୋଲୁ ନାହାନ୍ତି । କେବଳ ଏତିକି କହିଛନ୍ତି ଯେ, ୧୩ ଯାଞ୍ଚ ସରିଛି, ତେଣୁ ଯାଞ୍ଚ ଅବଧି ଆସନ୍ତା ୨୭ ପର୍ଯ୍ୟନ୍ତ ଘୁଞ୍ଚାଇ ଦିଆଯାଇଛି । ଅଯୋଗ୍ୟ ହିତାଧିକାରୀମାନଙ୍କୁ ଆଉ କାଳିଆ ଟଙ୍କା ମିଳିବ ନାହିଁ ।\nଆରମ୍ଭରୁ ନିର୍ଭୟ ଏହାହିଁ ଚେତାଇ ଦେଇଆସୁଥିଲା ସରକାରଙ୍କୁ । ଧୁଆ ଓ ଅଧୁଆ ମୂଳାକୁ ସମାନ ନକରନ୍ତୁ ସରକାର । ରାଜନୈତିକ ଉଦେ୍ଦଶ୍ୟ ବିଶେଷକରି ଭୋଟ ମାୟାରେ ବାୟା ହୋଇ ସରକାରୀ ଅର୍ଥକୁ ଏମିତି ଉଡ଼ାଇ ଦିଅନ୍ତୁ ନାହିଁ ସରକାର । କିନ୍ତୁ ଥରେ କ୍ଷମତା ପାଖରେ ରଖିବାରେ ସମର୍ଥ ହେବାପରେ ନବୀନ ସରକାର ଏବେ ଅଯୋଗ୍ୟ ହିତାଧିକାରୀଙ୍କୁ ସେମାନଙ୍କ ଦ୍ୱାରା ବାଛିବାକୁ ବାହାରିଛନ୍ତି ।\nଚାଷୀ ଚିହ୍ନଟ ହୋଇନଥିଲେ । କେବଳ ପଞ୍ଚାୟତ ସ୍ତରରେ ଶାସକ ଦଳ ନେତାଙ୍କ ମର୍ଜିରେ କାଳିଆ ତାଲିକା ପ୍ରସ୍ତୁତ ହୋଇଥିଲା । ତରବରରେ କାଳିଆ ଯୋଜନା ଆରମ୍ଭ କରିଦେଇଥିଲେ ସରକାର । ଏବେ ପଡ଼ିଛନ୍ତି ଅକଳରେ । ନିର୍ବାଚନ ପୂର୍ବରୁ ଅଯୋଗ୍ୟ ହିତାଧିକାରୀଙ୍କ କଥା ଉଠିଥିଲା । କିନ୍ତୁ ଏହାକୁ ଉଡ଼େଇ ଦେଇଥିଲେ ସରକାର । ଏପରି କି ଦ୍ୱିତୀୟ କିସ୍ତି ଅର୍ଥ ମୋଦୀ ସରକାରଙ୍କ ଯୋଗୁଁ ଅଟକି ଯାଇଛି ବୋଲି ନିଜେ ମୁଖ୍ୟମନ୍ତ୍ରୀ ନବୀନ ପଟନାୟକ ଅଭିଯୋଗ କରିଥିଲେ । ଏହି ଅଭିଯୋଗକୁ ନେଇ ବିଜୁ ଜନତା ଦଳ ମୁଖ୍ୟ ନିର୍ବାଚନ ଅଧିକାରୀଙ୍କ ପାଖକୁ ଯାଇଥିଲା । ମୁଖ୍ୟମନ୍ତ୍ରୀ ଘୋଷଣା କରିବାକୁ ପଡ଼ିଥିଲା ଯେ, ସେ ଯେଉଁଦିନ ମୁଖ୍ୟମନ୍ତ୍ରୀ ଭାବେ ପୁନଃ ଶପଥ ନେବେ, ସେହିଦିନ ଦ୍ୱିତୀୟ କିସ୍ତି ମଞ୍ଜୁର କରିଦିଆଯିବ । କାଳେ ବିଜଦ କ୍ଷମତାକୁ ନଆସିଲେ ଆଉ କାଳିଆ ଟଙ୍କା ମିଳିବ ନାହିଁ, ଏହି ଆଶଙ୍କାରେ ଶାସକ ଦଳକୁ ବେଶୀ ସମର୍ଥନ ଜଣାଇଥିଲେ ଭୋଟ୍ରେ । ଏବେ ଅଯୋଗ୍ୟ ହିତାଧିକାରୀମାନେ ପଇସା ନେଇଯାଇଛନ୍ତି ବୋଲି ସରକାର ହିଁ ପ୍ରଥମେ ସ୍ୱୀକାର କଲେ । ସେମାନଙ୍କ ପାଖରୁ ଅର୍ଥ ଫେରାଇ ଅଣାଯିବ ବୋଲି କହିଥିଲେ । ପ୍ରତି ପଞ୍ଚାୟତରେ ଗତ ୬ ତାରିଖ ଠାରୁ ଚାଲିଛି ହିତାଧିକାରୀ ଯାଞ୍ଚ ପ୍ରକି୍ରୟା । ଅଯୋଗ୍ୟ ହିତାଧିକାରୀମାନେ ନିଜଆଡ଼ୁ ଅଯୋଗ୍ୟ ଘୋଷଣା କରିବାକୁ ସରକାରୀ ନୋଟିସ୍ରେ ସେମାନଙ୍କୁ ପରାମର୍ଶ ଦିଆଯାଇଛି । ଏହି ଯାଞ୍ଚ ପ୍ରକି୍ରୟା ୧୪ ତାରିଖ ବୁଧବାର ଦିନ ସରିଥାନ୍ତା । ମାତ୍ର ଏହାକୁ ୨୭ ତାରିଖ ଯାଏଁ ଘୁଞ୍ଚାଇ ଦିଆଯାଇଛି । ମଙ୍ଗଳବାର ଦିନ କାଳିଆ ଯୋଜନାର ସମୀକ୍ଷା ପରେ କୃଷିମନ୍ତ୍ରୀ ଅରୁଣ ସାହୁ ଯାଞ୍ଚ ଅବଧି ଘୁଞ୍ଚାଇ ଦିଆଯାଇଥିବା ସୂଚନା ଦେଇଥିଲେ । ସେ କହିଥିଲେ, ୫୧ଲକ୍ଷ ହିତାଧିକାରୀଙ୍କ ଭିତରୁ ମାତ୍ର ୧୩ ଲକ୍ଷଙ୍କର ଯାଞ୍ଚ ସରିଛି । ବାକି ୩୮ ଲକ୍ଷ ହିତାଧିକାରୀଙ୍କ ତାଲିକା ଯାଞ୍ଚ ପାଇଁ ସମୟ ଦରକାର । ଏଣୁ ଅଧିକ ଦୁଇ ସପ୍ତାହ ସମୟ ଦେଇ ଯାଞ୍ଚ ପ୍ରକି୍ରୟା ଶେଷ କରିବା ନିମନ୍ତେ ଜିଲାପାଳମାନଙ୍କୁ ନିଦେ୍ର୍ଦଶ ଦିଆଯାଇଛି । ଅଯୋଗ୍ୟ ହିତାଧିକାରୀମାନଙ୍କୁ ନିଜଆଡ଼ୁ ଦରଖାସ୍ତ କରି ତାଲିକାରୁ ବାଦ୍ ପଡ଼ିବା ନିମନ୍ତେ ଆବେଦନ କରିବାକୁ କୁହାଯାଇଛି । ଅଗଷ୍ଟ ୨୭ ତାରିଖ ସୁଦ୍ଧା ପଞ୍ଚାୟତ ସ୍ତରରେ, ୨୯ ସୁଦ୍ଧା ବ୍ଲକ୍ ସ୍ତରରେ ଏବଂ ୩୧ ତାରିଖ ସୁଦ୍ଧା ଜିଲା ସ୍ତରରେ ଯୋଗ୍ୟ ହିତାଧିକାରୀ ତାଲିକା ଚୁଡ଼ାନ୍ତ କରିବାକୁ ସମୀକ୍ଷା ବୈଠକରେ ନିଷ୍ପତ୍ତି ନିଆଯାଇଛି । ଚୁଡ଼ାନ୍ତ ଯୋଗ୍ୟ ତାଲିକା ପ୍ରସ୍ତୁତ ନହେବା ପର୍ଯ୍ୟନ୍ତ କାଳିଆ ଅର୍ଥ ଦିଆଯିବ ନାହିଁ । ଅଯୋଗ୍ୟ ହିତାଧିକାରୀ ତାଲିକାରୁ ବାଦ୍ ପଡ଼ିବା ପରେ ସେମାନଙ୍କୁ ମଧ୍ୟ ଆଉ ପରବର୍ତ୍ତୀ କିସ୍ତି ମିଳିବ ନାହିଁ । ତ୍ରୁଟି ଯୋଗୁଁ ଯେଉଁ ଅଯୋଗ୍ୟ ହିତାଧିକାରୀ କାଳିଆ ଅର୍ଥ ପାଇଛନ୍ତି, ସେମାନଙ୍କ ପାଖରୁ ଅର୍ଥ କିଭଳି ଫେରିବ, ସେବାବଦରେ ଜିଲାପାଳମାନେ ପଦକ୍ଷେପ ନେବେ ବୋଲି କହିଛନ୍ତି ମନ୍ତ୍ରୀ ଅରୁଣ ସାହୁ ।\nଯାଞ୍ଚ ସରିଥିବା ୧୩ଲକ୍ଷ ଭିତରୁ ଅଯୋଗ୍ୟ ହିତାଧିକାରୀଙ୍କ ସଂଖ୍ୟା ୭୦ହଜାର ବୋଲି ସମୀକ୍ଷା ବୈଠକରେ ପ୍ରକାଶ କରାଯାଇଛି । ତେବେ ଏପର୍ଯ୍ୟନ୍ତ କେତେ ଜଣ ହିତାଧିକାରୀ ନିଜକୁ ଅଯୋଗ୍ୟ ଘୋଷିତ କରି ଦରଖାସ୍ତ ଦେଇଛନ୍ତି, ସେ ହିସାବ ସାର୍ବଜନୀନ ହୋଇନାହିଁ । ମିଳିଥିବା ସୂଚନା ଅନୁସାରେ, ନୋଟିସରେ ଯଦିଓ ନିଜଆଡ଼ୁ ଅଯୋଗ୍ୟ ଘୋଷିତ ହେବା ପାଇଁ ପରାମର୍ଶ ଦିଆଯାଇଛି, କିନ୍ତୁ ଏହାକୁ ଦୁଇଟି କାରଣରୁ ଲୋକେ ଗ୍ରହଣ କରୁ ନାହାନ୍ତି । ଥରେ ଦରଖାସ୍ତ ଦେଇ ନିଜକୁ ଅଯୋଗ୍ୟ ସାବ୍ୟସ୍ତ କରିବା ପରେ ଟଙ୍କା ଆଦାୟ ଲାଗି ପ୍ରଶାସନକୁ ସୁଯୋଗ ମିଳିଯିବ । ଏଭଳି ନିଜ ଗୋଡ଼ରେ କୁରାଢ଼ୀ ମାରିବା ପାଇଁ କୌଣସି ହିତାଧିକାରୀ ରାଜି ନୁହଁନ୍ତି । ଦ୍ୱିତୀୟରେ ନିଜକୁ ଅଯୋଗ୍ୟ ବୋଲି ଦେଖାଇବା ସକାଶେ କେହି ଆଗ୍ରହୀ ନୁହଁନ୍ତି । କାରଣ ଦରଖାସ୍ତ ଲେଖାଲେଖି କରିପାରୁ ନଥିବା ଲୋକ ଆଉ କାହା ମାର୍ଫତରେ ଏହାକୁ ଲେଖାଇ ଗାଁରେ ନିଜକୁ ଏବଂ ନିଜ ପରିବାରକୁ ବଦନାମ କରିବାକୁ ଚାହୁଁ ନାହାନ୍ତି । ତେଣୁ ସରକାର ଏବେ ଚଷୁ କୁଟୁଛନ୍ତି ।\nକାଳିଆ ଫାନ୍ଦରେ ପଡ଼ିଛନ୍ତି ସରକାର । ପୁଣି ୭୫ଲକ୍ଷ ହିତାଧିକାରୀଙ୍କୁ କାଳିଆରେ ଅନ୍ତର୍ଭୁକ୍ତ କରିବା ପାଇଁ କିଭଳି ଯୋଜନା କରୁଛନ୍ତି ସରକାର, ତାହା ସମସ୍ତଙ୍କୁ ଆଶ୍ଚର୍ଯ୍ୟ କରିଛି । କାଳିଆ ଏକ ଆରମ୍ଭ ମାତ୍ର । ଆହୁରି ବହୁ ଯୋଜନାରେ ଅଯୋଗ୍ୟ ହିତାଧିକାରୀଙ୍କୁ ବାହାର କରିବା ପାଇଁ ସରକାରଙ୍କ ଉପରେ ଚାପ ପଡ଼ିବା ସ୍ପଷ୍ଟ । ତେବେ ୫୧ଲକ୍ଷ କାଳିଆ ହିତାଧିକାରୀଙ୍କ ଭିତରୁ କେତେ ଜଣ ଅଯୋଗ୍ୟ, ତାହା ସରକାର ଘୋଷଣା କରିବା ପରେ ବିବାଦରେ ନୂଆ ମୋଡ଼ ଆସିବା ନିଶ୍ଚିତ ।
